Det kan efterhånden ikke være gået nogens næse forbi, at der var problemer med bussernes sikkerhed ved fodboldstævnet Dana Cup i Hjørring. Særligt busselskabet Hjørring Citybus led under politirazziaen, og fik klippet nummerpladerne på flere busser, mens andre blev sendt til syn. Det har fået Nordjyllands Trafikselskab til at kræve, at der er helt styr på busserne, når eleverne om få dage skal transporteres frem og tilbage til skole. Konkret har NT stillet krav til vognmændene, som fik påtaler ved politirazziaen, om at kunne dokumentere, at skolebusserne er nysynede. Ved Hjørring Citybus har man haft travlt med at få løst problemerne med blandt andet bremserne, så forældrene trygt kan sende deres børn afsted. - Vi har haft møde med NT, som vil følge vores kontrol tæt, siger Bent Hansen, der er driftsleder ved Hjørring Citybus. Han fortæller, at selskabets busser bliver klar til skolestart. - Alle os, der kører skolebus, får dem selvfølgelig klar til at køre i skole, siger han. Er I helt trygge ved bussernes tilstand her op til skolestart? - Vi går ud fra, at synshallen gør deres arbejde rigtigt, så vi er er trygge ved bussernes tilstand, lyder det fra Bent Hansen. Nordjyllands Trafikselskab har mandag haft en medarbejder på besøg ved Hjørring Citybus. Medarbejderen besøger selskabet igen tirsdag. - Hjørring Citybus har strukket sig ekstra og har arbejdet hårdt på at få nysynet busserne. Det samme har Hjørring Synshal. Når de siger, at de bliver klar, så går vi ud fra, at de bliver klar, siger direktør ved NT, Jens Otto Størup. Han understreger dog, at man fra NTs side ikke går på kompromis, og at de kræver dokumentation for at sikkerheden er i orden. - Hvis en bus er blevet nysynet af politiet i forbindelse med razziaen, så er den OK. Er den nysynet efter razziaen ved en statsautoriseret synshal, så tror vi på, at den er i orden, siger Jens Otto Størup. Inden dagens besøg ved Hjørring Citybus barslede Nordjyllands Trafikselskab med en plan B, hvis det ikke lykkedes selskabet at få løst problemerne inden skolestart, men efter dagens besøg er det droppet.

Opsummering:
Alle de problemfyldte busser fra Hjørring Citybus bliver fixet inden skolestart.